Efter flere år med faldende medlemstal er trenden vendt for de danske håndboldklubber. 2008 bød på en stigning i antallet af medlemmer på 3000. En stigning der primært skal findes blandt børnene. Aars HK er Nordjyllands største håndboldklub.

Klubben i det vestlige himmerland er med sine 479 medlemmer den største i Nordjylland. De nærmeste forfølgere er HF Mors i Nykøbing med 459 medlemmer. Hjallerup IF med 415 medlemmer og Aalborg KFUM med 413 medlemmer. - Det er helt fantastisk. Det viser bare, at den indsats alle de frivillige yder har en positiv effekt, siger Axel Heisz Pedersen, formand, Aars HK. Det er en stigning i medlemstallet på 54 medlemmer, der bringer Aars HK i front for de nordjyske håndboldklubber. - Det er gået meget stærkt gennem de senere år. Nu skal vi så arbejde på at udvikle og fortsætte successen, siger Axel Heisz Pedersen til TV2/NORD. I kreds 2 er Aars HK overgået af en enkelt klub. Her ligger Skive nemlig som sædvanlig i spidsen med hele 536 medlemmer.